钦定古今图书集成/明伦汇编/官常典/第581卷 > 朱纨
## 钦定古今图书集成/明伦汇编/官常典/第581卷 > 朱纨

按《明外史》本传：“纨字子纯，长洲人。正德末进士。除景
州知州。嘉靖初，迁南京刑部员外郎，历四川副使，与
副总兵何卿共平深沟诸砦番。五迁至广东左布政
使。二十五年，擢右副都御史，巡抚南赣。明年七月，倭
寇起，改抚浙江及福建滨海诸府。先是，倭舶至闽浙
互市，诸大姓及商贾多负其直。倭粮匮为盗，诸大姓”
胁将吏捕逐之。兵且出，又泄师期令去，约他日至，偿
其直。他日至，负如初，倭大怨恨。而内地奸民复煽为
乱，遂焚掠州县。纨至，首严通番禁，犯者寘重典，海滨
始肃。抚岛倭六百馀人，檄福建都指挥卢镗与浙兵
击破他贼之据双屿岛者。事闻，赐银币。又明年七月，
而革巡抚之议起。初，纨愤闽、浙势家多庇贼，上疏言：
“去外国盗易，去中国盗难，去中国衣冠之盗尤难。”于
是闽、浙士大夫皆与为怨。御史周亮，闽人也，言：“纨本
抚浙，兼辖福建海防耳。今事事遥制诸司，往来奔命，
大扰民。”给事中叶镗亦言非便。吏部遂请改为巡视，
以杀其权。纨益愤，力疾追破贼于温盘、南麂诸洋，还
平处州矿贼。乃疏言：“去岁日本使入贡，有投匿名书
令以兵杀都御史者。推官张德熹知之，不以告臣。臣
尝斩贼渠张珠，德熹叔也，憾臣。凡闽贼被戮者，德熹
皆殓之。御史亮，德熹乡人，疑德熹构其事。愿陛下穷
诘德熹等党贼倡乱、煽惑夷情状。”帝命按臣会三司
勘问。诸势家在朝者益不悦。既又陈明国是，正宪体，
定纪纲、扼要害、除祸本、重断决六事。语益愤。中朝士
大夫先入闽，浙人言多不悦纨。会佛郎机国人行劫
至诏安，纨击禽其渠李光头等，檄副使柯乔及都指
挥镗悉戮之，以大捷闻。且言：“闽贼蟠结深成，禽之后，
奸宄切齿。臣谨以便宜诛”语，复侵诸大姓。御史陈九
德劾纨不俟奏，请擅杀戮。乃命兵科都给事中杜汝
祯按之，罢纨职听勘。纨闻，慷慨流涕曰：“吾贫且病，又
负气。纵天子不欲杀我，闽、浙人必杀我，我死自决之。”
制《圹志》作《俟命词》，仰药死。纨清强峭深，不恤人怨，故
及于祸。汝祯与按臣陈宗夔勘，上言：“此贼乃满剌加
人，岁招沿海无赖民往来海中贩鬻，无僭号流劫事。
前年复至漳州月港、浯澳守臣受其赂，纵之潜泊内
地。奸徒交通无忌，事彰露，乃狼狈追逐，致拒捕杀人。
后已就禽，不分首从，擅行诛。纨反告捷，乔镗佐之，罪当首论冒功。参政汪大受等宜以次罚。”诏逮纨。纨已
前死，乃论乔镗重辟，大受等提问有差。纨在事三载，
号有功，朝野为太息。自纨死，罢巡视大臣不设，中外
不敢言海“禁事。”其后“海寇”大作，毒东南者十馀年。